Per Larsen (KF), 2025-12-10:
Tak for det, formand.
Da jeg stod her sidst, den 9. september, for at drøfte SVM-regeringens udspil til finansloven for 2026, var jeg lige samme dag blevet tildelt finansordførerskabet for Det Konservative Folkeparti.
Jeg havde selvfølgelig orienteret mig om indholdet i regeringens udspil, som vi Konservative faktisk fandt ret spiseligt på flere områder.
Det vil jeg komme tilbage til.
Jeg sagde også, at vi Konservative ville gå konstruktivt til opgaven med at udarbejde en finanslov, for vi skal jo have en finanslov på samme måde, som kommunerne og regionerne også er nødt til at have et budget.
Derfor vil jeg også gerne takke regeringen for et godt, konstruktivt og tillidsfuldt samarbejde omkring tilblivelsen af finansloven.
Det var en fornøjelse.
Vi fik selvfølgelig ikke alt, hvad vi bad om.
Men henset til at der var lagt op til, at der kun var en forhandlingsreserve på 0,5 mia. kr., kan jeg jo sige i dag, at det beløb fik vi faktisk syvdoblet.
For os Konservative er det vigtigt, at Danmark bliver et rigere land, at vi sikrer mere tryghed for befolkningen, og at vi sørger for at opfylde vores generationskontrakt, altså at vi kan se vores børn og børnebørn i øjnene og med god samvittighed sige, at vi gjorde det så godt, som vi kunne.
Det gør vi med 1 mia. kr. til klimasikring, en ekstra milliard i skattelettelser til seniorerne og 1 mia. kr., som sikrer fastfrysning af registreringsafgiften på elbiler til samme niveau som i 2025, nemlig fastfryser det, så der ikke kommer en stigning i 2026.
Beskæftigelsesfradraget til seniorerne forhøjes og forlænges.
Perioden for det ekstra beskæftigelsesfradrag til seniorerne udvides fra de 2 år til 5 år før folkepensionsalderen.
Så er der fastfrysningen af registreringsafgiften på elbiler.
Afgiftsforhøjelsen på elbiler udsættes jo og fastfryses på 2025-niveau i 2026.
Vi var rent faktisk nervøse for, hvordan det ville gå med elbilsalget, hvis de planlagte afgifter blev implementeret.
Det ville jo også være til skade for klimaet.
Vi har så aftalt, at der nedsættes en hurtigtarbejdende ekspertgruppe, som skal komme med forslag til en ny model for bilbeskatning.
Med klimasikringsmilliarden til klimasikring af hele Danmark afsættes der jo altså 1 mia. kr. til klimasikring fra 2026 til 2029.
Med midlerne sikrer vi en forhøjelse og en forlængelse af kystpuljen og en pulje til klimasikring for boligejere til at sikre deres hjem imod oversvømmelser og vand nedefra.
I puljen tilgodeses også bevaringsværdige bygninger.
Kort sagt bliver dele af de udspil, vi tidligere er fremkommet med, inkluderet i finansloven.
Så har vi også bekæmpelse af ufrivilligt skolefravær.
Der afsættes 120 mio. kr. i 2026 til 2029 til at sætte ind over for ufrivillig skolevægring.
Midlerne bruges til en enhed med viden om ufrivilligt skolefravær og til at implementere den handlingsplan for området, som vores beslutningsforslag B 128 dannede grundlag for.
Vi skal simpelt hen have børnene i skole.
Så er der sorgorlov til ægtefæller med børn, hvis den ene forælder dør.
Retten til sorgorlov udvides til også at gælde efterladte retlige forældre, som mister den anden forælder og har børn under 18 år.
Det er jo en forfærdelig situation at komme til at stå i, så det synes vi er helt på sin plads.
Så har vi også bedre borgerberedskab.
Folkeoplysningsforbundene står for en vigtig indsats, som bidrager til danskernes kompetencer inden for beredskab.
Der afsættes 45 mio. kr. over 3 år, så indsatsen styrkes og danskerne bliver bedre rustet til at kunne klare sig i en krisesituation.
Så er der også praktisk hjælp til småbørnsfamilier.
Der afsættes jo 16 mio. kr. fra 2026 til foreningen Home-Start, som arbejder med praktisk hjælp og støtte til småbørnsfamilierne. Så er der også lokale projekter, som der er mulighed for at søge ind på. Der er også masser af gode initiativer der.